**Rush Hudson Limbaugh III** (født 12. januar 1951, død 17. februar 2021) var en amerikansk talkshow-vert og konservativ politisk kommentator.

Biografi
--------

Limbaugh ble født inn i en familie med en lang historie og engasjement i republikansk politikk. Han begynte som tenåring å jobbe i en lokal radiostasjon, under kallenavnet Rusty Sharpe. Etter å ha hoppet av fra college, flyttet Limbaugh til Pennsylvania. I 1972 begynte han som discjockey i en liten lokal radiostasjon i Pittsburgh-området. I 1973 flyttet Limbaugh til Pittsburgh og begynte ved en annen radiostasjon. Her fikk han i slutten av 1974 sparken, da stasjonen ble solgt til Taft Broadcasting. I 1984, etter en rekke radio-relaterte jobber, begynte han som talkshow-vert ved radiostasjonen KFBK i Sacramento i California.

Limbaugh flyttet til New York i 1988, der han begynte med nasjonal kringkasting i radiokanalen WABC. Sendingene hans vokste i popularitet, og han ble vert for *The Rush Limbaugh Show*, som ble sendt over hele USA på Premiere Radio Networks. Dette ble etter hvert et av de høyest rangerte radio-programmene i USA.[]

På 1990-tallet vokste Limbaughs berømmelse utover radio, til bøker og TV. Han ble en bestselgende forfatter med bøkene *The Way Things Should Be* (1992) og *See, I Told You So* (1993). Fra 1992 til 1996 var han vert for et 30 minutter langt talkshow på tv. Limbaugh kritiserte ofte liberale politikere og Det demokratiske partiet.

I nær familie hadde han flere advokater, inkludert en bestefar, far og bror. Onkelen ble oppnevnt av Ronald Reagan til føderal dommer i Missouri. Fetteren er også dommer i den samme retten, utnevnt av daværende president George W. Bush. 

I 1992 ble demokraten Bill Clinton valgt til president i USA. Limbaugh latterliggjorte både politikken hans og den nye førstedamen Hillary Clinton. 

I 2001 innrømmet Limbaugh at han var blitt nesten helt døv, men han fortsatte likevel sitt populære radioshow. Ved hjelp av implantater fikk han igjen mye av hørselen. I 2003 arbeidet Limbaugh i en kortere periode som fotballkommentator, frem til han et par uker inn i NFL-sesongen samme år trakk seg.

Limbaugh har ofte blitt brukt som stereotyp for en konservativ talkshow-vert, ikke minst i mange tv-programmer og filmer, inkludert en episode av den animerte TV-serien *Simpsons*. Den 30. januar 2010 ble Limbaugh utnevnt til dommer for 2010 Miss America Pageant i Las Vegas. Han stiller seg kritisk til miljøvern og har bestridt at den globale oppvarmingen er menneskeskapt. Limbaugh er også kritisk til feminismen og støtter dødsstraff.[] Da fangemishandlingen i Abu Ghraib ble kjent, uttalte Limbaugh: «Dette er ikke annerledes enn hva som skjer under en innvielse til Skull and Bones.»[] Skull and Bones er et selskap for studenter ved Yale University.

Fra National Association of Broadcasters ble Limbaugh tildelt Marconi Radio Award i 1992, 1995, 2000 og 2005. I 2002 rangerte *Talkers Magazine* ham som den største talkshow-verten på radio gjennom tidene.[]

Privatliv
---------

Limbaugh har vært gift fire ganger og har ingen barn. Han ble først gang gift i en alder av 26 år, med Roxy Maxine McNeely, en sekretær ved en radiostasjon i Kansas City i Missouri. McNeely søkte om skilsmisse i mars 1980, på grunn av «inkompatibilitet». De ble formelt skilt den 10. juli 1980.

I 1983 giftet Limbaugh seg med Michelle Sixta. De tok ut skilsmisse i 1990, og hun giftet seg på nytt året etter.

27. mai 1994 giftet Limbaugh seg med Marta Fitzgerald, en 35 år gammel aerobicinstruktør han møtte i 1990. De ble skilt 11. juni 2004.

Han giftet seg med Kathryn Rogers fra Florida den 5. juni 2010.

### Død

I januar 2020 påviste en medisinsk undersøkelse at Limbaugh led av uhelbredelig lungekreft. Han døde litt over ett år senere, 17. februar 2021.

Referanser
----------

1. ↑   Encyclopædia Britannica Online, Encyclopædia Britannica Online-ID biography/Rush-Limbaugh, besøkt 9. oktober 2017[Hentet fra Wikidata]
2. ↑   Munzinger Personen, Munzinger IBA 00000026775, besøkt 9. oktober 2017[Hentet fra Wikidata]
3. ↑   GeneaStar, GeneaStar person-ID rushhudsonlimbaughr[Hentet fra Wikidata]
4. ↑   Internet Speculative Fiction Database, ISFDB forfatter-ID 196261, besøkt 9. oktober 2017[Hentet fra Wikidata]
5. ↑   CNN, Oliver Darcy, «Rush Limbaugh, conservative media icon, dead at 70 following battle with cancer», besøkt 17. februar 2021[Hentet fra Wikidata]
6. 1 2   Mike Brest, «Conservative radio host Rush Limbaugh dies after battle with lung cancer», besøkt 17. februar 2021[Hentet fra Wikidata]
7. 1 2  Flood, Brian (17. februar 2021). «Rush Limbaugh, conservative talk radio pioneer, dead at 70». *Fox News* **(engelsk)**. Besøkt 17. februar 2021.
8. ↑  Gorman, Steve (3. februar 2020). «Radio host Rush Limbaugh announces lung cancer diagnosis on air». *Reuters* **(engelsk)**. Besøkt 3. februar 2020.

Eksterne lenker
---------------

* (en) Offisielt nettsted Rediger på Wikidata

* (en) Rush Limbaugh – kategori av bilder, video eller lyd på Commons Rediger på Wikidata
* (en) Rush Limbaugh på Internet Movie Database Rediger på Wikidata

* (en) Rush Limbaugh på AllMovie Rediger på Wikidata

* (en) Rush Limbaugh hos The Movie Database Rediger på Wikidata

* (en) Rush Limbaugh hos Behind The Voice Actors Rediger på Wikidata
* (en) Rush Limbaugh på Discogs Rediger på Wikidata

* (en) Rush Limbaugh på MusicBrainz Rediger på Wikidata
* (en) Rush Limbaugh på Twitter Rediger på Wikidata

* (en) Rush Limbaugh på Facebook Rediger på Wikidata
* (en) New York Times Magazine
* (en) Koran-Burning Preacher Terry Jones and Rush Limbaugh: Class of 69, Cape Central High School Girardeau History and Photos (yearbook photos)

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Geni **·** VIAF **·** GND **·** LCCN **·** ISNI **·** SUDOC **·** NDL **·** NKC **·** CiNii **·** Munzinger (iba) **·** MusicBrainz **·** Discogs
 |